Kansainvälisten matematiikkaolympialaisten logo
**Kansainväliset matematiikkaolympialaiset** on koululaisille tarkoitettu matematiikkakilpailu. Sääntöjen mukaan osallistujien on oltava alle 20-vuotiaita eivätkä he ole vielä saaneet aloittaa korkeakouluopintoja. 

Kansainväliset matematiikkaolympialaiset järjestetään kerran vuodessa. Jokainen maa saa lähettää kilpailuihin yhden, enintään kuusi kilpailijaa käsittävän joukkueen. Jokaisella joukkueella on myös johtaja ja varajohtaja. Joukkueenjohtajat ovat tehtävänsä puolesta kilpailun tuomariston jäseniä, kääntävät tehtävät kilpailijoiden haluamille kielille ja esitarkastavat yhdessä varajohtajan kanssa joukkueensa kilpailuvastaukset. Kilpailu on yksilökilpailu, mutta kun useimmilla osallistujamailla on samankokoiset joukkueet, tapana on laskea pisteet yhteen ja vertailla maiden sijoituksia. Kilpailussa ratkaistaan kahtena päivänä pidettävissä neljän ja puolen tunnin mittaisissa kokeissa yhteensä kuusi tehtävää. Tehtävät ovat algebrasta, lukuteoriasta, geometriasta ja kombinatoriikasta. Tehtävät valitsee kaikkien kilpailujoukkueiden johtajista koostuva tuomaristo juuri ennen kilpailupäiviä. Tehtävät ovat periaatteessa ratkaistavissa lukiotiedoin, mutta pelkällä lukiopohjalla ratkaisut vaativat yleensä todellista matemaattista lahjakkuutta ja nerokkaita oivalluksia. Siksi eri maat järjestävät matematiikkaolympialaisia varten valmennustilaisuuksia. Kilpailijat vastaavat omalla kielellään, ja suoritukset arvioidaan yhteistyössä kunkin kilpailujoukkueen johtajan ja järjestäjien arvostelua varten asettamien matemaatikkojen, *koordinaattorien* kanssa.

Historia
--------

Ensimmäiset Kansainväliset matematiikkaolympialaiset pidettiin vuonna 1959 Romaniassa. Mukana olivat isäntämaan lisäksi Bulgarian, Puolan, Unkarin, Tšekkoslovakian, Neuvostoliiton ja Saksan demokraattisen tasavallan joukkueet. Taustalla olivat useissa Itä-Euroopan sosialistisissa maissa järjestetyt moniportaiset matematiikan koululaiskilpailut, joiden päätteeksi oli luontevaa järjestää kansainvälinen kilpailu. 1960-luvun puolivälin jälkeen kilpailuun liittyi myös muita kuin Itä-Euroopan sosialististen maiden joukkueita. Ensimmäisen kerran kilpailu järjestettiin tuon alueen ulkopuolella vuonna 1976 Itävallassa. Joukkueita oli tuolloin 18. Herrasmiessopimus, jonka mukaan kilpailu olisi ollut vuorovuosin idässä ja lännessä, särkyi vuonna 1980, jolloin kilpailu jäi kokonaan pitämättä. Vuodesta 1981 (jolloin kilpailtiin Washingtonissa, Yhdysvalloissa) lähtien Kansainväliset matematiikkaolympialaiset on pidetty joka vuosi. Sadan osallistujamaan määrä ylittyi ensi kerran vuoden 2009 kilpailuissa Saksan Bremenissä. Mukana ovat nykyisin lähes kaikki merkittävät maat, vain Afrikka on huonommin edustettuna.

Kilpailujoukkueen koko oli aluksi kahdeksan, mutta vuodesta 1983 alkaen koko on rajattu kuuteen. Viime vuosina olympialaisten kilpailijoiden lukumäärä on ollut runsaat 500. Jostakin syystä osallistujien valtaenemmistö on aina ollut poikia. Tyttöjen osuus on harvoin ollut yli 10 prosenttia. 

Kansainvälisten matematiikkaolympialaisten alkuaikojen historia sosialistimaiden kilpailuna on taustana edelleenkin jatkuvalle käytännölle, jossa kulloinenkin järjestäjämaa vastaa kaikista kustannuksista kilpailun aikana.

Matematiikkaolympialaiset toimivat pitkään täysin itseohjautuvasti, ilman kansainvälistä katto-organisaatiota. Kun vuonna 1980 ei ilmaantunut olympialaisten järjestäjää, International Commission on Mathematical Instruction eli ICMI perusti yleiskokouksessaan 1980 – Suomen aloitteesta – Imo Site Committee -nimisen toimikunnan, jonka tehtävänä oli huolehtia olympialaisten järjestämisen jatkuvuudesta. Vuonna 1994 toimikunnan tehtäväkenttää laajennettiin, ja sen nimeksi tuli *IMO Advisory Board*. 

Kansainväliset matematiikkaolympialaiset ovat toimineet mallina ja esikuvana lukuisille muille eri alojen koululaiskilpailuille. Tällaisia ovat muun muassa Kansainväliset fysiikkaolympialaiset, Kansainväliset kemiaolympialaiset, Kansainväliset biologiaolympialaiset ja Kansainväliset tietotekniikkaolympialaiset.

### Kilpailut


| Järjestys | Paikka | Vuosi | Päivämäärät | Parhaiten menestynyt maa |
| --- | --- | --- | --- | --- |
| 1  |  Romania, Brașov & Bukarest | 1959 | 23. kesäkuuta – 31. heinäkuuta |  Romania |
| 2  |  Romania, Sinaia | 1960 | 18. – 25. heinäkuuta |  Tšekkoslovakia |
| 3  |  Unkari, Veszprém | 1961 | 6. – 16. heinäkuuta |  Unkari |
| 4  |  Tšekkoslovakia, České Budějovice | 1962 | 7. – 15. kesäkuuta |  Unkari |
| 5  |  Puola, Varsova & Wrocław | 1963 | 5. – 13. heinäkuuta |  Neuvostoliitto |
| 6  |  Neuvostoliitto, Moskova | 1964 | 30. kesäkuuta – 10. heinäkuuta |  Neuvostoliitto |
| 7  |  Itä-Saksa, Berliini | 1965 | 13. kesäkuuta – 13. heinäkuuta |  Neuvostoliitto |
| 8  |  Bulgaria, Sofia | 1966 | 3. – 13. heinäkuuta |  Neuvostoliitto |
| 9  |  Jugoslavia, Cetinje | 1967 | 7. – 13. heinäkuuta |  Neuvostoliitto |
| 10  |  Neuvostoliitto, Moskova | 1968 | 5. – 18. heinäkuuta |  Itä-Saksa |
| 11  |  Romania, Bukarest | 1969 | 5. – 20. heinäkuuta |  Unkari |
| 12  |  Unkari, Keszthely | 1970 | 8. – 22. heinäkuuta |  Unkari |
| 13  |  Tšekkoslovakia, Žilina | 1971 | 10. – 21. heinäkuuta |  Unkari |
| 14  |  Puola, Toruń | 1972 | 5. – 17. heinäkuuta |  Neuvostoliitto |
| 15  |  Neuvostoliitto, Moskova | 1973 | 5. – 16. heinäkuuta |  Neuvostoliitto |
| 16  |  Itä-Saksa, Erfurt & Berliini | 1974 | 4. – 17. heinäkuuta |  Neuvostoliitto |
| 17  |  Bulgaria, Burgas &Sofia | 1975 | 3. – 16. heinäkuuta |  Unkari |
| 18  |  Itävalta, Lienz | 1976 | 2. – 21. heinäkuuta |  Neuvostoliitto |
| 19  |  Jugoslavia, Belgrad | 1977 | 1. – 13. heinäkuuta |  Yhdysvallat |
| 20  |  Romania, Bukarest | 1978 | 3. – 10. heinäkuuta |  Romania |
| 21  |  Iso-Britannia, Lontoo | 1979 | 30. kesäkuuta – 9. heinäkuuta |  Neuvostoliitto |
| 1980 kilpailua ei järjestetty |
| 22  |  Yhdysvallat, Washington | 1981 | 8. – 20. heinäkuuta |  Yhdysvallat |
| 23  |  Unkari, Budapest | 1982 | 5. – 14. heinäkuuta |  Länsi-Saksa |
| 24  |  Ranska, Pariisi | 1983 | 3. – 12. heinäkuuta |  Länsi-Saksa |
| 25  |  Tšekkoslovakia, Praha | 1984 | 29. kesäkuuta – 10. heinäkuuta |  Neuvostoliitto |
| 26  |  Suomi, Joutsa | 1985 | 29. kesäkuuta – 11. heinäkuuta |  Romania |
| 27  |  Puola, Varsova | 1986 | 4. – 15. heinäkuuta |  Neuvostoliitto Yhdysvallat |
| 28  |  Kuuba, Havanna | 1987 | 5. – 16. heinäkuuta |  Romania |
| 29  |  Australia, Sydney & Canberra | 1988 | 9. – 21. heinäkuuta |  Neuvostoliitto |
| 30  |  Länsi-Saksa, Braunschweig | 1989 | 13. – 24. heinäkuuta |  Kiina |
| 31  |  Kiina, Peking | 1990 | 8. – 19. heinäkuuta |  Kiina |
| 32  |  Ruotsi, Sigtuna | 1991 | 12. – 23. heinäkuuta |  Neuvostoliitto |
| 33  |  Venäjä, Moskova | 1992 | 10. – 21. heinäkuuta |  Kiina |
| 34  |  Turkki, Istanbul | 1993 | 13. – 24. heinäkuuta |  Kiina |
| 35  |  Hongkong | 1994 | 8. – 20. heinäkuuta |  Yhdysvallat |
| 36  |  Kanada, Toronto | 1995 | 13. – 25. heinäkuuta |  Kiina |
| 37  |  Intia, Mumbai | 1996 | 5. – 17. heinäkuuta |  Romania |
| 38  |  Argentiina, Mar del Plata | 1997 | 18. – 31. heinäkuuta |  Kiina |
| 39  |  Taiwan, Taipei | 1998 | 10. – 21. heinäkuuta |  Iran |
| 40  |  Romania, Bukarest | 1999 | 10. – 22. heinäkuuta |  Kiina Venäjä |
| 41  |  Etelä-Korea, Daejeon | 2000 | 13. – 25. heinäkuuta |  Kiina |
| 42  |  Yhdysvallat, Washington D.C. | 2001 | 1. – 14. heinäkuuta |  Kiina |
| 43  |  Iso-Britannia, Glasgow | 2002 | 19. – 30. heinäkuuta |  Kiina |
| 44  |  Japani, Tokio | 2003 | 7. – 19. heinäkuuta |  Bulgaria |
| 45  |  Kreikka, Ateena | 2004 | 6. – 18. heinäkuuta |  Kiina |
| 46  |  Meksiko, Mérida | 2005 | 8. – 19. heinäkuuta |  Kiina |
| 47  |  Slovenia, Ljubljana | 2006 | 6. – 18. heinäkuuta |  Kiina |
| 48  |  Vietnam, Hanoi | 2007 | 19. – 31. heinäkuuta |  Venäjä |
| 49  |  Espanja, Madrid | 2008 | 10. – 22. heinäkuuta |  Kiina |
| 50  |  Saksa, Bremen | 2009 | 10. – 22. heinäkuuta |  Kiina |
| 51  |  Kazakstan, Astana | 2010 | 2. – 14. heinäkuuta |  Kiina |
| 52  |  Alankomaat, Amsterdam | 2011 | 13. – 24. heinäkuuta |  Kiina |
| 53  |  Argentiina, Mar del Plata | 2012 | 4. – 16. heinäkuuta |  Etelä-Korea |
| 54  |  Kolumbia, Santa Marta | 2013 | 18. – 28. heinäkuuta |  Kiina |
| 55  |  Etelä-Afrikka, Kapkaupunki | 2014 | 3. – 13. heinäkuuta |  Kiina |
| 56  |  Thaimaa, Chiang Mai | 2015 | 4. – 16. heinäkuuta |  Yhdysvallat |
| 57  |  Hongkong | 2016 | 6. – 16. heinäkuuta |  Yhdysvallat |
| 58  |  Brasilia, Rio de Janeiro | 2017 | 12. – 23. heinäkuuta |  Etelä-Korea |
| 59  |  Romania, Cluj-Napoca | 2018 | 3. – 14. heinäkuuta |  Yhdysvallat |
| 60  |  Iso-Britannia, Bath | 2019 | 11. – 22. heinäkuuta |  Kiina Yhdysvallat |
| 61  | järjestäjä  Venäjä, pidettiin etänä koronaviruspandemian takia | 2020 | 19. – 28. syyskuuta |  Kiina |
| 62  |  Venäjä, Pietari | 2021 | 14. – 24. heinäkuuta |  Kiina |
| 63  |  Norja, Oslo | 2022 | 6. – 16. heinäkuuta |  Kiina |
| 64  |  Japani, Chiba | 2023 | 2. – 13. heinäkuuta |  |
| 65  |  Ukraina, Kiova | 2024 |  |  |
| 65  |  Australia, Melbourne | 2025 |  |  |

Suomi
-----

Suomi oli vuonna 1965 ensimmäinen ei-sosialistinen maa, joka osallistui Kansainvälisiin matematiikkaolympialaisiin. Kilpailut olivat tuolloin Berliinissä, Itä-Saksassa. Suomen osallistumisen taustalla olivat rehtori Jarmo Nyströmin henkilösuhteet Saksaan. Nyström oli myös ensimmäisen Suomen joukkueen johtaja. Useimmin joukkueenjohtajana on toiminut Matti Lehtinen. Suomi jäi kymmenen maan kilpailussa viimeiseksi. Seuraavan kerran Suomen joukkue oli mukana matematiikkaolympialaisissa Moskovassa vuonna 1973. Tuosta vuodesta alkaen Suomi on ollut mukana joka vuosi (vuotta 1975 lukuun ottamatta). Kilpailumatkat on rahoittanut Opetusministeriö. Suomi on sijoittunut viimeisinä kymmenenä vuotena*milloin?* noin sadan maan joukossa sijoille 39–72. 

Suomen ainoan kultamitalin on saavuttanut Taneli Huuskonen vuonna 1981. Tämän lisäksi vuoteen 2021 mennessä Suomi on saavuttanut kilpailussa kymmenen hopeamitalia sekä 54 pronssimitalia.

Suomen joukkueen valitsee ja sen valmennuksesta huolehtii Suomen matemaattisen yhdistyksen Valmennusjaosto. Valmennus koostuu kuudesti vuodessa Päivölän kansanopistossa Valkeakoskella pidettävistä valmennusviikonlopuista, kirjevalmennuksesta sekä viikon pituisesta joukkueen valinta- ja valmennusleiristä. Joukkueen valinnassa otetaan huomioon myös osallistuminen ja menestys MAOLin vuotuisessa matematiikkakilpailussa, Pohjoismaisen matematiikkakilpailussa, Baltian Tie -joukkuematematiikkakilpailussa ja Euroopan tyttöjen matematiikkaolympialaisissa. 

Suomi järjesti Kansainväliset matematiikkaolympialaiset vuonna 1985. Mukana oli tuolloin 37 maan joukkueet. Kilpailu pidettiin Joutsassa.

Palkinnot
---------

Olympialaisissa vertaillaan henkilökohtaisia paremmuuksia. Palkitseminen on avokätistä: noin puolet kilpailijoista saa suorituksestaan mitalin. Paras kahdestoistaosa kilpailijoista palkitaan kultamitalila. Seuraava kuudesosa saa hopeamitalin ja seuraava neljäsosa pronssimitalin. Vuodesta 1988 alkaen on lisäksi noudatettu käytäntöä, jonka mukaan ne kilpailijat, jotka eivät voita mitalia, mutta saavat ratkaistua ainakin yhden tehtävän virheettömästi, saavat kunniamaininnan. Erikoispalkintoja myönnetään, mikäli joku kilpailija pystyy keksimään tehtävään erityisen elegantin ratkaisun tai yleistyksen. Viimeksi niin on tapahtunut vuosina 2005, 1995 ja 1988, mutta ennen 1980-lukua useammin. Suomen mitalisaldo kautta aikojen on yksi kulta, kahdeksan hopeaa, 49 pronssia ja 46 kunniamainintaa. Suomen ainoan kultamitalin sai Taneli Huuskonen vuonna 1981.

Monista matematiikkaolympialaisissa menestyneistä on tullut merkittäviä matemaatikoita, esimerkkeinä mainittakoon Grigori Perelman ja Terence Tao.

Katso myös
----------

* Kansainväliset fysiikkaolympialaiset
* Kansainväliset tietotekniikkaolympialaiset

Lähteet
-------

1. ↑  Matti Lehtinen: *Matematiikan olympiakirja*. Weilin+Göös, 1995. ISBN 951-35-5990-4.
2. ↑  Olli Lehto: *Mathematics Without Borders. A History of the International Mathematical Union*, s. 263. Springer-Verlag, 1998. ISBN 0-387-98358-9.
3. ↑
4. ↑
5. ↑  Matematiikka­kilpailut ja olympia­valmennus *matematiikkakilpailut.fi*. Viitattu 18.7.2015.
6. ↑  IMO-official: International Mathematical Olympiad *imo-official.org*. Viitattu 31.3.2015.

Aiheesta muualla
----------------

* Kuvia tai muita tiedostoja aiheesta **Kansainväliset matematiikkaolympialaiset** Wikimedia Commonsissa

* Suomalaisen valmennuksen sivu
* Matematiikkaolympialaisten virallinen sivusto
* Artofproblemsolving.com – rekisteröinnin jälkeen ilmainen foorumi, jossa käsitellään kilpailutyyppisiä tehtäviä